क्रिकेट खेलकर घर लौट रहे दो लड़कों को जीप ने कुचला
कार्यालय संवाददाता . टोंक/निवाई
चिरोंजएवं देवली के बीच सड़क दुर्घटना में दो स्कूली छात्रों की दर्दनाक मौत हो गई। दोनों बालक क्रिकेट खेलकर लौट रहे थे। लोगों ने एक शव को सड़क पर रखकर करीब तीन चार घंटे प्रदर्शन किया। साथ ही बजरी ठेकेदार के वाहन से टक्कर होने के कारण मौत होने पर इस क्षेत्र से बजरी का परिवहन बंद करने की मांग की। लोगों का कहना है कि बजरी का परिवहन होने से सड़क टूटने एवं वाहनों के अंधाधुंध दौड़ने के कारण सड़क दुर्घटना की संभावनाएं बनी रहती हैं।
जानकारी के अनुसार गांव भांची निवासी दिनेश (18) पुत्र रामस्वरूप बैरवा रोहित उर्फ कालू (16) पुत्र सूरजमल बैरवा बाइक जा रहे थे। इसी दौरान बजरी रॉयल्टी नाके की पिकअप के ड्राइवर ने तेज गति से ओवरटेक करते हुए मोटरसाइकिल के टक्कर मार दी। टक्कर इतनी तेज थी कि मोटरसाइकिल पर सवार दोनों जने पिकअप के टॉयर के नीचे गए जिससे एक जने की मौके पर ही मौत हो गई। बरोनी थाने की पुलिस मौके पर पहुंची तो वहां पर लोगों का रोष देखते हुए लौट गए। इसके बाद बरोनी एवं सदर थाना पुलिस एवं अन्य पुलिस बल अधिकारियों के साथ मौके पर पहुंचे। सूचना मिलते ही टोंक एसडीएम डाॅ. सूरज सिंह नेगी, निवाई डीएसपी सुनील कुमार, सदर थाना अधिकारी रमेश तिवाडी, विकास अधिकारी एमएल गौरा, बरोनी पुलिस के एएसआई भगवान सिंह भी मौके पर पहुंचे। उन्होंने लोगों से समझाइश कर मामले को शांत करवाया। पुलिस ने पिकअप जब्त कर लिया और चालक रिजानी थाना सदर जिला झुंझुनूं विनोद पुत्र रामकुंवर जाट को गिरफ्तार कर लिया। बाद में मृतकों का पोस्टमार्टम करवाकर शव परिजनों को सौंपे गए। सूचना मिलते ही मौके पर पूर्व सरपंच रामराय गुर्जर, मोहम्मद अजमल सहित गांव के लोग मौके पर पहुंचे।
दुर्घटना में मृतक के परिजन भी वहां पर पहुंचे। मृतकों के परिजनों को साढ़े तीन तीन लाख रुपए बजरी ठेकेदार द्वारा दिए जाने एवं 50 50 हजार रुपए प्रशासन द्वारा सहायता दिए जाने की बात कही। उसके बाद लोगों ने शव को पोस्टमार्टम के लिए जाने दिया। एक को पूर्व में ही अस्पताल ले जाया जा चुका था। एसडीएम सूरज सिंह नेगी ने बताया कि लोगों की मांग थी कि बजरी के ट्रकों एवं अन्य वाहनों के कारण यहां पर दुर्घटना की संभावनाएं बनी रहती है। इस पर एक सप्ताह में आवश्यक कार्रवाई कर इस समस्या का समाधान किया जा सकेगा। डीएसपी सुनील कुमार ने बताया कि पिकअप के चालक को पकड़कर मामले में आवश्यक कार्रवाई की जा रही है।
टोंक . हादसेके बाद सड़क पर शव रखकर बैठे ग्रामीण परिजनों को समझाते एसडीएम डाॅ. सूरज सिंह नेगी निवाई डीएसपी सुनील कुमार अन्य।
hin_Deva npi_Deva hin_Deva hin_Deva hin_Deva hin_Deva